O 18 d'agosto de 1939, en prencipiar os preparativos ta o dito Fall Weiß (Plan Blanco) os plans ta la invasión de Polonia en 1939, se nombró a von Manstein chefe d'o Estato Mayor d'o Grupo d'Exercitos Sud de Gerd von Rundstedt, treballando con o Chefe d'Operacions d'o Grupo d'Exercitos, o coronel Günther Blumentritt, en a planificación d'as operacions melitars d'a campanya. Von Rundstedt aceptó o plan de von Manstein, que preconizaba a concentración d'a mayor parte d'as unidatz panzer y mecanizatas d'o Grupo d'Exercitos en o 10º Exercito de Walther von Reichenau, con l'obchectivo d'una penetración decisiva en o dispositivo esfensivo polaco ta o cerclo d'as tropas polacas a l'ueste d'o río Vistula. En o plan de von Manstein, os atros dos exercitos que feban parte d'o Grupo d'Exercitos Sud, o 14º Exercito de Wilhelm List y o 8º Exercito de Johannes Blaskowitz, heban de proporcionar a suya aduya ta la penetración d'as tropas corazatas de Reichenau enta Varsovia, a capital de Polonia. Sindembargo, von Manstein no yera convencito d'a necesidat d'una campanya melitar contra Polonia, y creyeba que yera millor mantener a iste país como un tampón de seguredat frent a la Unión Sovietica, que mugaba tamién con Polonia. Antiparte, Erich von Manstein temeba un ataque de Francia y d'o Reino Uniu en o Frent Occidental en prencipiar a campanya polaca, quedando asinas Alemanya en una guerra en dos frents, como pasó en a Primera Guerra Mundial.